Un centenar de transportistes de Tarragona, segons la Federació Empresarial d’Autotransport de Tarragona (FEAT), han fet una marxa lenta per rebutjar les condicions del desviament obligatori de camions per l’autopista després de les restriccions a l’N-340. Tot i que des del 15 de novembre els camions ja poden accedir als punts de càrrega i descàrrega pels accessos més propers en el sentit de la marxa, el sector recorda que encara cal resoldre diversos temes pendents. Reclamen que la bonificació sigui total i que es plantegin solucions a qüestions com la circulació dels transports especials o colls d’ampolla detectats a la xarxa viària. La marxa lenta ha provocat problemes de circulació a l'N-340, a l'A-7 i, especialment, a l’AP-7, entre Altafulla i Tarragona, en sentit sud, on s'ha format una cua d’uns 11 quilòmetres. Segons el president de la FEAT, Josep Lluís Aymat, el Comitè Nacional del Transport ha plantejat una sèrie de punts per negociar amb Foment, encapçalats per la petició de bonificació total per als camions. En cas que les demandes no siguin ateses, el sector estudiarà fer aturades a partir de la segona quinzena de gener.

Summary: Un centenar de transportistes tarragonins rebutgen amb marxes lentes les condicions del desviament obligatori per l’AP-7


L'artista índia Nalini Malani és la guanyadora de la setena edició del premi que organitzen la Fundació Joan Miró i 'la Caixa'. El jurat, com s'ha explicat en un comunicat, ha valorat el seu llarg compromís "amb els silenciats i els desposseïts d'arreu, especialment amb les dones, a través d'un treball artístic complex basat en instal·lacions immersives i en una iconografia personal on convergeixen el coneixement profund de les mitologies antigues i la denúncia decidida de les injustícies contemporànies". 'la Caixa' es fa càrrec de la dotació de 70.000 euros del premi i de la producció de l'exposició monogràfica que Nalini Malani protagonitzarà l'any 2020 a la Fundació Joan Miró. Marko Daniel, director de la Fundació Joan Miró, i Elisa Durán, directora general adjunta de la Fundació Bancària 'la Caixa', han donat a conèixer l'artista guardonada amb el Premi Joan Miró 2019. Nalini Malani (Karachi, 1946) ha estat distingida en aquesta setena edició del premi, que s'atorga cada dos anys i que inclou en el seu palmarès els artistes Olafur Eliasson (2007), Pipilotti Rist (2009), Mona Hatoum (2011), Roni Horn (2013), Ignasi Aballí (2015) i Kader Attia (2017).   El jurat del Premi Joan Miró 2019 està format per Iwona Blazwick, directora de la Whitechapel Gallery (Londres); Magnus af Petersens, director del Bonniers Konsthall (Estocolm); Alfred Pacquement, exdirector del Musée national d'art moderne, Centre Georges Pompidou (París); João Ribas, comissari del pavelló de Portugal a la 58a Biennal d'art de Venècia 2019; Nimfa Bisbe, cap de les col·leccions d'art de la Fundació Bancària "la Caixa", i Marko Daniel, director de la Fundació Joan Miró (Barcelona). Els membres del jurat, tots ells professionals de reconegut prestigi en el camp de l'art contemporani, han seleccionat la guanyadora tot apreciant-ne la prodigiosa curiositat intel·lectual, la imaginació radical i la consciència sociopolítica, valors que també van caracteritzar l'obra de Joan Miró.

Summary: L'artista índia Nalini Malani guanya el Premi Joan Miró 2019


El vicepresident del Govern, Pere Aragonès, ha celebrat el tercer grau pels presos independentistes però ha assegurat que la solució "definitiva" ha de ser l'amnistia. "La llibertat no és completa, la situació no tindrà una solució definitiva positiva fins que no hi hagi l'amnistia i, per tant, la plena llibertat", ha assegurat després de fer una visita a l'Aeroport de Barcelona-El Prat. El també conseller d'Economia i Hisenda ha confiat a reprendre la taula de diàleg en els "pròxims quinze dies" i ha assegurat que l'objectiu del Govern és poder traslladar les seves peticions a l'executiu espanyol. En aquest sentit, ha reclamat el dret a l'autodeterminació i l'amnistia dels presos i els exiliats. El vicepresident ha manifestat la voluntat de reunir-se "com més aviat millor" amb el govern espanyol per tractar "qüestions substancials". Aragonès ha recordat que l'objectiu de la mesa de negociació és que el Govern pugui fer arribar a l'executiu espanyol les seves peticions i ha recordat la voluntat de celebrar un referèndum d'autodeterminació com a solució "pacífica i democràtica". "No podem afrontar una negociació amb una part dels lideratges polítics a la presó o a l'exili", ha manifestat després de demanar l'amnistia.  En referència al tercer grau dels presos independentistes, Aragonès ha assegurat que és "molt millor" en termes personals, humans i de veure un horitzó més proper però ha defensat l'amnistia davant una "sentència injusta". Així mateix, ha afirmat que es tracta d'una decisió tècnica i ha desitjat que segueixi el seu curs i sigui ratificada per les diferents instàncies.

Summary: Aragonès celebra el tercer grau pels presos independentistes però diu que la solució "definitiva" ha de ser l'amnistia


L'ex professor investigat per diversos casos d'abusos sexuals a menors al col·legi Maristes Sants-Les Corts està previst que declari aquest dissabte al jutjat d'instrucció número 6 de Barcelona, a la Ciutat de la Justícia, segons ha informat el Tribunal Superior de Justícia de Catalunya (TSJC). El presumpte pederasta –que ja no exerceix en cap escola pública ni privada- ha confessat la seva implicació en abusos en una entrevista que publica el diari 'El Periódico": "Ho vaig fer, em pensava que em vindrien a buscar abans", ha confirmat. "Vaig ser feble. Durant molts anys vaig sentir com un impuls que no podia evitar tot i saber que feia mal fet", ha continuat l'ex docent, que va quedar "desvinculat" de l'escola Maristes el 8 de juny del 2011, l'endemà que l'escola rebés la primera denúncia d'un alumne i després que reconegués els fets, segons l'escola.

Summary: L'ex professor investigat per abusos sexuals al col·legi Maristes declararà avui dissabte


El Gran Teatre del Liceu estrena la comèdia 'L'italiana in Algeri', en commemoració dels 150 anys de la mort del compositor italià Gioachino Rossini. Vittorio Borrelli planteja en el seu debut al Liceu "un muntatge vistós i colorista", que estarà en cartell del 13 al 23 de desembre amb nou funcions, sota la batuta del mestre Riccardo Frizza. Així mateix, la Fundació del Gran Teatre del Liceu i HISPASAT, l'operador espanyol de satèl·lits de telecomunicacions, han anunciat un conveni de col·laboració per a la retransmissió en directe i per satèl·lit de quatre òperes. La propera d'aquestes serà el 18 de desembre, quan 125 sales de cinema d'arreu d'Europa podran viure en directe 'L’italiana in Algeri'.  El públic del Liceu podrà gaudir a 'L’italiana in Algeri' de dos repartiments amb debuts al Teatre com el de la mezzosoprano Varduhi Abrahamyan, el baix-baríton Luca Pisaroni o el tenor Maxim Mironov. Tots tres s’alternaran en els rols d’Isabella, Mustafà i Lindoro amb Maite Beaumont, que debuta rol, Simón Orfila i Edgardo Rocha, que també s'estrena al Teatre.  'L’italiana in Algeri' és una obra sobre l'alliberament de la dona a través de la seva protagonista, Isabella, capaç de posar cada cosa al seu lloc davant la rudesa de Mustafà. Com ha explicat el Liceu, Rossini "va aconseguir, als 21 anys, un triomf total amb aquesta farsa còmica en dos actes".  Retransmissió de quatre òperes L'acord per la retransmissió de quatre òperes, es tracta d'una coproducció del Liceu amb RTVE, que lidera per primer cop la realització d'una òpera en directe a cinemes i ho farà amb la productora Les Films Jack Fébus. A més, per a l'emissió s'ha realitzat un programa especial presentat per la periodista musical Eva Sandoval que acompanyarà la retransmissió amb entrevistes a l'equip artístic de l’òpera i del Teatre, Luca Pisaroni, Vittorio Borrelli, Riccardo Frizza i Christina Scheppelmann.   La retransmissió del proper 18 de desembre suposa la setena col·laboració de la distribuïdora Rising Alternative i el programa Live in Cinemas amb el Gran Teatre del Liceu. L'emissió tindrà especial repercussió a l'Estat, on es podrà veure a 84 sales, 25 d'elles a Catalunya. La resta de països que podran gaudir d’aquesta cèlebre òpera seran Alemanya (3 sales), Andorra, Àustria, Dinamarca (5 sales), Eslovàquia (10 sales), Holanda, Itàlia (7 sales), Portugal (2 sales), Regne Unit (6 sales), República Txeca (2 sales) i Suïssa (2 sales). El llistat complet de ciutats i cinemes on es podrà viure en directe es troben al microsite www.operaencine.es.

Summary: El Liceu commemora els 150 anys de la mort de Gioachino Rossini amb la comèdia 'L'italiana in Algeri'


El regidor de C's a l'Ajuntament de Barcelona Santiago Alonso ha criticat aquest dilluns que l'alcaldessa de la ciutat, Ada Colau, no hagi tingut "l'ambició necessària" per aconseguir que els transports metropolitans siguin gratuïts durant els episodis d'elevada contaminació, tal i com es va aprovar durant la comissió d'Ecologia, Urbanisme i Mobilitat de Barcelona. Generalitat, Àrea Metropolitana i Ajuntament han pactat un preu d'1,80 euros per bitllet d'anada i tornada en aquest tipus de situacions. C's considera, a més, que la congelació tarifària acordada no soluciona el problema de fons del transport públic. “Les actuals tarifes són inassolibles per a molts treballadors mentre que Transports Metropolitans de Barcelona (TMB) té 78 alts directius en plantilla amb un sou superior als 100.000 euros anuals”, ha denunciat Alonso.

Summary: C's critica que Colau no hagi aconseguit la gratuïtat del transport públic en períodes d'elevada contaminació


El portaveu parlamentari de Catalunya Sí Que Es Pot (CSQP), Joan Coscubiela, ha lamentat el to "cínic i farisaic" que, segons ell, ha caracteritzar el discurs d'investidura del candidat a la presidència de la Generalitat, Artur Mas. Per a Coscubiela, Mas "comença a parlar com a expresident", ja que planteja les polítiques socials necessàries per revertir la situació actual dels catalans que estan en risc d'exclusió social, quan durant els darrers cinc anys ha estat aplicant les polítiques "contràries". "Proposa tot el que cal fer i que ell no ha fet durant els últims anys". El programa de govern de Mas "neix mort", perquè el candidat a la presidència "no té autoritat moral" per defensar-lo. "Tenim la impressió que s'ha dirigit a la ciutadania com si els catalans estiguéssim en un estat d'amnèsia col·lectiva provocat per ell", ha opinat. "El llistat de fariseisme d'avui és tan llarg que podria donar diverses voltes al Parlament", ha insistit Coscubiela. "Mas ens diu que farà tot allò que no ha fet durant molt de temps, i tot allò contra el que ha estat votant els últims 5 anys", ha afegit. A més, el portaveu de CSQP ha criticat que durant el discurs ni tan sols hagi fet referència als casos de presumpta corrupció que afecten la família Pujol ni al possible finançament il·legal de CDC. "No té autoritat per moltes coses, però sobretot per presentar-se coma líder d'un país i d'un partit transparent", ha recalcat.

Summary: Sí Que Es pot comença a veure Mas com a expresident i lamenta el to "cínic i farisaic" del seu discurs d'investidura


L’entitat creu que s’ha convertit en un càrrec “partidista” i li retreu que s’hagi posicionat “en contra” de Societat Civil  ACN Barcelona.-Societat Civil Catalana (SCC) ha exigit aquest dijous el cessament del Síndic de Greuges, Rafael Ribó. L’entitat, que ja li ha demanat per carta que deixi “voluntàriament” el càrrec”, ha acudit al Parlament per reclamar als grups que forcin el debat i votació del seu cessament. L’entitat assegura que el Síndic incorre en “negligència notòria”, en considerar que s’ha convertit en un actor “de part”, que només exerceix de “Síndic dels separatistes” i que “no defensa tots els catalans, sinó només els nacionalistes o els que estan a favor del dret a l’autodeterminació”, en paraules de José Domingo, vicepresident de Societat Civil. Amb tot, el que més ha molestat a l’entitat és que Ribó “digués que li faria fàstic i vergonya ser de SCC”. És per tot això que espera que els grups parlamentaris portin al ple el seu cessament i que s’acabi substituint el Síndic.

Summary: SCC demana el cessament de Ribó per “negligència notòria” i considerar-lo “el Síndic dels separatistes”


Jutges per la Democràcia ha fet públic un comunicat en què s'oposa "fermament" a qualsevol proposta legal que "commini" els magistrats que exerceixen a Catalunya a "optar per adherir-se a determinats ideals polítics o partidistes" per continuar "en aquest territori". Des de l'agrupació de jutges es considera que qualsevol regulació legal del sistema d'accés i promoció professional "ha d'estar inspirat pels criteris de mèrit i capacitat". D'altra banda, l'entitat ha volgut fer una crida als partits perquè "redoblin els esforços" en pro d'una convivència "pacífica i democràtica", per tal de "superar les diferències polítiques existents" i per tal que es perfilin fórmules de regulació política "compatibles amb la pluralitat existent" en el si de la societat "espanyola i catalana en particular". L'associació de jutges ha volgut expressar el seu compromís "ferm i lleial" amb la Constitució, així com recordar que la Carta Magna preveu un mecanisme propi de reforma "cap a qualsevol altre tipus d'organització territorial que es proposi des dels grups polítics legalment constituïts i legalitzats".

Summary: Jutges per la Democràcia s'oposa a que els magistrats hagin d'"adherir-se" a cap ideal polític per exercir a Catalunya


“Seria molt bo que els jutges investiguessin absolutament tot el que pugui semblar delictiu” ACN Madrid.-La ministra de Defensa, Margarita Robles, considera que “seria molt bo que els jutges investiguessin absolutament tot el que pugui semblar delictiu” respecte a les converses entre l’exsecretària general del PP, Maria Dolores de Cospedal, i l’excomissari Villarejo. Robles ha apuntat que Villarejo “prové del pitjor de les clavegueres” i per a ella no té “cap credibilitat”, perquè “representa una pàgina negra” i “és un desprestigi per als funcionaris dels cossos policials”. En tot cas, ha afirmat que “si hi haguessin fets delictius li correspon jutjar-ho als tribunals i sempre amb les degudes garanties”.

Summary: Robles anima els jutges a investigar les converses entre Villarejo i Cospedal


El director general dels Mossos d'Esquadra, Andreu Joan Martínez, ha dit que "és radicalment fals que els Mossos d'Esquadra no estiguin presents a la ciutat de Barcelona". En resposta a les declaracions de l'alcaldessa de Barcelona, Ada Colau, que en un esmorzar informatiu ha dit que els Mossos podrien estar desatenent la seguretat de Barcelona per motius electoralistes, i després ha fet arribar una carta al conseller d'Interior sobre aquesta qüestió, Martínez ha volgut posar en valor la "fantàstica" feina dels cossos policials i ha dit que la coordinació amb la Guàrdia Urbana és "millor que mai". Ha considerat que "aquestes declaracions malauradament només les podem entendre amb una clara intencionalitat i una òptica electoral" ja que considera que "confón la ciutadania".

Summary: Els Mossos titllen de "radicalment falses" les acusacions de Colau i hi veuen una "clara intencionalitat electoral"


El president del PPC, Alejandro Fernández, ha mostrat aquest dissabte la seva "estupefacció" pel viatge que Inés Arrimades farà demà diumenge a Waterloo perquè "legitima a un pròfug de la justícia" i "cau en una retòrica populista" que li fa el joc a Carles Puigdemont. El líder popular creu que amb la visita, Arrimades "dóna oxigen" a l'expresident de la Generalitat quan el que caldria fer "és aïllar-lo". "No sé com ha tingut aquesta idea", ha reblat. Fernández, que acompanyat de Dolors Montserrat ha participat en el VIII Campus de Noves Generacions de Catalunya, també ha criticat els actes de protesta convocats pels CDR contra la visita del rei a Barcelona en motiu del sopar d'inauguració del MWC perquè, a banda de ser una falta de respecte al cap de l'Estat, posen en risc "la imatge internacional de Catalunya". Per la diputada popular al Congrés, Dolors Montserrat, la visita d'Arrimadas a Waterloo, a banda de legitimar a Puigdemont, demostra un cop més que "mai" una victòria com la de la formació taronja a les darreres eleccions autonòmiques a Catalunya "ha servit per tant poc". En aquest sentit, la diputada ha deixat clar que en vista a les eleccions generals de l'abril, el vot a Cs "és un vot inútil" perquè cada suport que no sigui per Casado "anirà cap a Sánchez i Torra". Sobre l'absència de l'alcaldessa de Barcelona, Ada Colau, al besamans al rei Felip VI en el sopar d'inauguració del Mobile World Congress (MWC), el president del PPC, Alejandro Fernández, ha assegurat que "és una falta de respecte institucional i a la persona del rei". Aquí, el líder popular ha afegit que el posicionament de Colau demostra de nou "que no sap ben bé a quin costat ideològic està". "Estem parlant del cap de l'estat i de respecte institucional i es demostra que Colau, com l'independentisme, no està del costat dels catalans i espanyols que es van dotar d'una democràcia i una constitució", ha afegit. Pel que fa a les protestes convocades pels CDR, Fernández ha lamentat que "són una autèntica vergonya" i una demostració més que a Catalunya "no hi ha una normalitat democràtica" perquè el Govern "permet a determinats comandos actuar lliurement sense que els cossos de seguretat els aturin".  Fernández ha dit que espera que no es produeixen incidents remarcables "perquè està en joc la imatge mundial de Catalunya" i ha criticat que "els que diuen estimar tant a Catalunya no desaprofiten mai una oportunitat per destrossar la nostra imatge".  Per últim, Fernández no ha volgut valorar la possibilitat que Inés Arrimades sigui la cap de llista de Ciutadans per Barcelona perquè "és una decisió personal".  "Com va dir aquell dia Piqué: jo em quedo", ha afegit,

Summary: Fernández lamenta que el viatge d'Arrimadas a Waterloo "legitima a un pròfug de la justícia"


El president de Retailcat, Joan Carles Calbet, ha confirmat que el sector del comerç ha detectat un repunt de l'activitat durant el novembre i un canvi de tendència en relació a un octubre marcat per la conflictivitat política i les temperatures altes, fets que van afectar la facturació dels botiguers. En una entrevista amb l'ACN, Calbet ha celebrat aquest "retorn a la normalitat" per part dels comerciants i ha previst que el novembre es tanqui en "positiu", després d'un increment de les vendes del 3,4% durant la primera quinzena. Tanmateix, el responsable de Retailcat ha advertit que la convocatòria d'eleccions de cara al 21 de desembre, en plena campanya de Nadal, "pot ser que no ajudi" a consolidar les vendes dels comerciants.

Summary: Retailcat detecta un augment de vendes al novembre però adverteix que el 21-D "pot ser que no ajudi" la campanya de Nadal


La CUP rebutja que una convocatòria d'eleccions al Parlament pugui ser la resposta a la sentència de l'1-O i preveu que els catalans puguin anar a les urnes la primavera del 2020. En una entrevista a Catalunya Ràdio, la membre del secretariat nacional de la CUP Eulàlia Reguant ha explicat que si la sentència és a la tardor, no creuen que uns comicis puguin aportar res en concret com a reacció, però considera que, tal com va la legislatura, pot ser que arribin a la primavera. Reguant ha negat que la seva formació pugui arribar a entrar en un govern de concentració pel "simple fet de la sentència", però sí que podria fer-ho si es posa sobre la taula "l'avenç en l'exercici efectiu de l'autodeterminació" i es deixa de banda "el simbolisme". D'altra banda, els anticapitalistes han reclamat a l'executiu de Torra un gir de 180 graus en les seves polítiques per a poder donar suport als pressupostos de l'any vinent.

Summary: La CUP rebutja unes eleccions com a resposta a la sentència i les preveu a la primavera del 2020


L'Àrea Bàsica de Salut (ABS) de l'Escala (Alt Empordà) compta, des d'aquesta setmana, amb la figura del 'Gestor covid', que estarà disponible en horari de matí i tarda i els caps de setmana per informar els pacients contagiats i rastrejar contactes. La Fundació Salut Empordà informa que, per donar cobertura aquesta feina, han contractat dues persones. La figura del 'Gestor covid' és una iniciativa del Departament de Salut de la Generalitat, que és qui n'assumeix el cost. Treballen estretament amb l'equip mèdic i d'infermeria de l'ABS i les seves funcions són informar el pacient (per telèfon o presencialment) sobre el procediment que ha de seguir i iniciar el procés d'identificació de contactes en cas que sigui sospitós o estigui infectat. Les tasques que desenvoluparan són rastrejar els contactes (convivents, activitat laboral i contactes estrets en aquest àmbit i activitats socials realitzades i contactes estrets en aquest àmbit), informar el pacient de tot el procés assistencial (resolució de dubtes i incidències individuals tant si el pacient és positiu com negatiu) o identificar situacions de risc que poden anar associades a un pacient sospitós o positiu.  Els professionals formen part de la xarxa de coordinació territorial de 'Gestors covid', es coordinen amb els professionals de l'equip d'atenció primària i entre les funcions també hi ha promoure l'ús de l'eina digital de 'La Meva Salut' entre les persones ateses. Al comunicat, la Fundació recorda que un contacte estret és aquella persona que ha estat en contacte amb el pacient positiu o sospitós de coronavirus en un espai de menys de dos metres de distància, durant més de 15 minuts i al llarg de les 48 hores prèvies a l'inici dels símptomes. El seguiment de contactes estrets només es fa si es confirma la sospita diagnòstica amb un resultat de PCR positiu.

Summary: L'ABS de l'Escala incorpora dos "gestors covid" per rastrejar contactes i informar els pacients infectats


8 de cada 10 pimes no es planteja canviar la seu social fora de Catalunya. Això constata una enquesta realitzada per PIMEC a 400 empreses entre el 14 i el 18 d'octubre de 2017. Fins ara, només un 1% hauria traslladat la seva seu social a altres punts de l'Estat, és a dir, al voltant de 1.300 empreses. "Siguin poques o siguin moltes, que marxin dona preocupació", ha afirmat el president de PIMEC, Josep González. Tot i això, González ha relativitzat "l'impacte econòmic" que té el trasllat de seu social d'una empresa perquè no implica "trasllat d'activitat". "Té una importància sentimental o de propaganda", ha assegurat el president de la patronal catalana de petites i mitjanes empreses. D'altra banda, més de la meitat de les empreses enquestades –un 64%-, assegura que el debat polític no afecta la seva pime.

Summary: 8 de cada 10 petites i mitjanes empreses no es planteja canviar la seu social fora de Catalunya


El Tribunal Superior de Justícia de Catalunya (TSJC) ha citat per al proper mes de gener dos testimonis més perquè declarin sobre el procés participatiu del 9-N, en la instrucció del cas contra el president de la Generalitat, Artur Mas, l'exvicepresidenta Joana Ortega i la consellera d'Educació, Irene Rigau. El magistrat instructor ha fixat el 21 de gener al matí per a la declaració dels testimonis. A més, ha demanat a la Generalitat informació i documentació sobre els preparatius de les votacions, com havia sol·licitat la fiscalia fa uns dies. El ministeri públic, entre altres coses, vol saber el cost exacte del procés, si es va desobeir per part de la Generalitat o les empreses subcontractades la prohibició del Tribunal Constitucional i si el Govern va utilitzar fitxers amb dades personals dels votants per elaborar un cens d'electors.

Summary: El TSJC cita dos testimonis més i demana informació a la Generalitat sobre el 9-N


Els ajuntaments de Girona i Salt (Gironès) han començat a precintar els parcs infantils aquest dimecres a primera hora del matí. És una de les principals mesures per intentar aturar l'onada de contagis que hi ha en aquesta àrea metropolitana i que s'allargaran, com a mínim, 15 dies. Els bars i restaurants també han disminuït l'aforament dels locals a la meitat i aquest dimecres ja es podien veure algunes terrasses més esponjades que fins ara. Pel que fa al Mercat del Lleó de la capital gironina també ha reduït el seu aforament. De tota manera, aquest dimecres s'ha viscut un ambient de normalitat entre les parades i el president de l'associació de comerciants, Manel Rodríguez, ha avançat que no preveuen una baixada en les vendes. Aquest dimecres a la mitjanit han entrat en vigor les restriccions sanitàries a Girona i Salt (Gironès) per tal de frenar la corba de contagis que hi ha en aquesta zona metropolitana. Els bars i restaurants han anat obrint a primera hora del matí amb menys taules de l'habitual o més espaiades que fins ara. L'objectiu és complir el 50% de reducció en l'aforament a l'interior i exterior del local. Per altra banda, les brigades dels dos consistoris han anat a cada parc infantil per precintar-lo i evitar que els infants hi accedeixin durant 15 dies com a mínim. Al llarg de tot el matí, els gronxadors, tobogans i altres estructures han quedat aïllats per cintes i brides que impedeixen als nens accedir-hi arran de les restriccions imposades pels consistoris amb l'objectiu de frenar els contagis per coronavirus. Per altra banda, al Mercat del Lleó també s'han tornar a instal·lar els cartells que marquen els accessos d'entrada i sortida per crear circuits segurs. També es controlarà l'aforament per evitar aglomeracions. Aquest dimecres la situació ha estat "tranquil·la", tal com ha explicat el president de l'Associació de Comerciants del Mercat del Lleó, Manel Rodríguez. El portaveu dels paradistes ha detallat que a primera hora la gent "estava una mica espantada", però que poc a poc els ha tranquil·litzat veure que es mantenen les mesures de seguretat i que "si es respecten totes les normes no ha de passar res.  Manel Rodríguez ha detallat que de cara al cap de setmana es preveuen més aglomeracions i per això hi haurà vigilants que controlin que no se supera l'aforament permès. Pel que fa a la resta de la setmana, el president dels comerciants no creu que això passi, ja que "molts clients ja s'han organitzat" per evitar anar a comprar el cap de setmana. Des de l'inici de la pandèmia, els clients habituals del mercat intenten evitar anar-hi el divendres i dissabte per evitar les cues que es produïen a l'inici del confinament. És el cas de l'Albert, un comprador del Mercat del Lleó. Segons ha explicat a l'ACN, abans hi solia anar al dissabte al matí, però ara hi va "entre setmana" perquè hi ha menys aglomeracions.

Summary: Les restriccions a Girona i Salt arrenquen amb els parcs infantils tancats i un aforament reduït als mercats


CCOO ha afirmat aquest dilluns que veu amb "escepticisme" que el conseller de Salut, Antoni Comín, pugui portar a la pràctica el pla anunciat per la fi del  concert a la Clínica del Vallès de Sabadell. El conseller va anunciar que l'activitat que actualment es deriva a aquesta clínica passaria a fer-se en un 65% a l'Hospital Parc Taulí i en un 35% al Consorci Sanitari de Terrassa (CST). El secretari general de CCOO al Vallès Occidental, Enrique Rodríguez, ha explicat que valoren positivament que es vulgui posar fi a un concert i que es recuperi l'activitat pública però ha denunciat que el que ha fet el conseller ha estat un "anunci ideològic i polític" sense haver concretat mesures amb els comitès d'empresa. El secretari general de la Federació de Sanitat de CCOO, Jaume Gabarró, ha exigit que el pla no comporti cap acomiadament ni un empitjorament de la qualitat del servei.  El sindicat ha explicat que la decisió de posar fi al concert amb la Clínica del Vallès i que l'activitat que es derivava aquí passi a fer-se des de centres públic "coincideix ideològicament" amb la seva manera de pensar però han alertat que per portar-ho a la pràctica hi ha d'haver un pla molt concret i s'ha de comptar amb la participació de tots els agents implicats. Han denunciat que fins ara això no ha estat així ja que han assegurat que el conseller va anunciar el traspàs de l'activitat i de treballadors al Taulí i al Consorci Sanitari de Terrassa (CST) sense que s'hagi produït cap negociació amb els comitès d'empresa. Rodríguez ha explicat que quan se'ls va comunicar la voluntat d'aquesta decisió des de CCOO van exigir un pla que garantís que cap persona perdria la feina i on es concretés en quines condicions es faria el traspàs dels treballadors i també que es garantís que el servei no es veuria afectat. En no tenir cap d'aquestes dues condicions per escrit, el sindicat es va abstenir en la votació del pla en un consell general del Servei Català de la Salut (CatSalut). El sindica ha reclamat també poder participar en les comissions tècniques.  En primer lloc, Gabarro ha expressat els seus "dubtes" sobre les mesures anunciades de que 65 treballadors de la Clínica del Vallès passarien al Taulí i al CST ja que s'ha preguntat en quines condicions, amb quins contractes i quin personal en concret serà. A més, ha recordat que els dos centres tenen les seves pròpies borses de treball i treballadors que han patit els efectes de les retallades i que veurien lògic que ara recuperessin amb aquesta oportunitat. Ha dit també que tenen "dubtes seriosos" que els contractes que es poguessin fer no poguessin ser impugnables per una tercera persona.  D'altra banda, també ha demanat garanties per al personal que es quedi a la Clínica del Vallès. En segon lloc, Gabarró ha expressat que cal conèixer en quines condicions els dos centres públics assumiran la nova activitat tenint en compte les situacions que viuen per les retallades patides durant aquests anys. Des de CCOO, han exigit que s'asseguri per escrit que aquest traspàs d'activitat no comportarà una afectació en la qualitat del servei que rep el pacient o, per exemple, un augment de llistes d'espera.  El sindicat està a l'espera d'una reunió que s'ha de produir entre l'empresa Quirón Salud, el comitè d'empresa i la medicació del departament de Treball. En aquest sentit, també està prevista una reunió entre l'empresa i el comitè d'empresa de la Clínica del Vallès aquest mateix dilluns.  En línies generals, Rodríguez ha acusat Comín de "començar la casa per la teulada" i limitar-se a fer "declaracions grandiloqüents" perquè darrera d'aquestes assegura que no hi ha un pla concret que els permeti estar tranquils sobre com es desenvoluparà el procés. Ha apostat per treballar per acabar amb la "privatització" de la sanitat pública però ha alertat que això no es pot fer de manera ràpida i sense comptar amb els agents implicats sinó que és preferible fer-ho bé encara que s'hagi de trigar més temps.

Summary: CCOO veu amb "escepticisme" que Salut pugui portar a la pràctica el pla per la fi del concert amb la Clínica del Vallès


L'Ajuntament de Barcelona finançarà les obres de la Sagrera per conservar sis solars per construir-hi 600 pisos protegits. Segons ha explicat la tinenta d'alcaldia d'Urbanisme, Janet Sanz, el consistori pagarà 27 MEUR a l'empresa pública Barcelona Sagrera Alta Velocitat (BSAV) per retenir els terrenys per la mancança de sòl públic que hi ha a la ciutat. Així, el consistori canvia el paradigma en el finançament de la infraestructura, ja que el conveni per a la construcció de la infraestructura establia que els solars que són propietat d'una administració se cedissin a l'empresa BSAV per subhastar-les a promotors immobiliaris.


La portaveu parlamentària del PSC-Units, Eva Granados, ha criticat l'"ús partidista" del Parlament per presentar una querella contra el jutge instructor del Tribunal Suprem (TS) , Pablo Llarena, pel veto a la investidura de Jordi Sànchez. Ha afegit també que s'està fent servir la cambra catalana com a "arma llancívola" en el conflicte entre les institucions espanyoles i catalanes. La diputada ha expressat la seva oposició a la querella i ha lamentat que s'hagi acordat a la Mesa tirar-la endavant malgrat les "cauteles i recels" dels lletrats. Granados també ha constatat que el que ha passat avui a la Mesa no ha estat res més que l'"escenificació" d'una "decisió ja presa" prèviament pels partits independentistes. D'altra banda, ha explicat que el PSC-Units no ha participat en l'acte en memòria de les víctimes del franquisme perquè es fan servir aquest tipus d'actes institucionals per fer "mítings de part".  Tot i la seva oposició, Granados ha afirmat que no creu que hi pugui haver un delicte de malversació de fons públics, com sí que defensa Cs. Els socialistes en canvi han sostingut que si la querella la presenten els lletrats de la cambra, que ho han de fer si el president els hi demana,  "no hi haurà recursos extraordinaris" destinats a aquesta finalitat.  La diputada ha afegit que el que s'està vivint és un "engany" ja que ha valorat que ni Jordi Sànchez ni Jordi Turull haguessin estat escollits presidents perquè "no tenien els suports suficients". Per això, ha qualificat les seves propostes de "brindis al sol" i ha valorat que demostren el "fracàs de la suposada majoria". Segons la socialista, les forces independentistes "no saben què fer" i els ha dit que només tenen dues vies: o persistir en la línia "unilateral i desobedient" o apostar per un govern "efectiu".  Absència a l'acte de les víctimes del franquisme D'altra banda, Granados ha explicat perquè el seu grup parlamentari ha decidit no assistir a l'acte institucional celebrat al Parlament en memòria dels represaliats pel franquisme. La diputada ha defensat la feina feta pels socialistes per la memòria d'aquest col·lectiu però ha lamentat que des de fa un temps aquests tipus d'actes institucionals es facin servir per "fer mítings de part". "Avui el president ha arribat a fer un símil entre el franquisme i el que ha passat a la justícia espanyola", ha plantejat.  En aquest sentit, ha criticat que el Parlament estigui "donant cobertura a dividir" grups parlamentaris que comparteixen la unitat en la lluita contra el franquisme i ha lamentat que podrien fer feina junts. "El que fan és manipular i tergiversar actes institucionals", ha sentenciat.

Summary: El PSC-Units critica l'"ús partidista" i com a "arma llancívola" del Parlament per la querella contra Llarena


El trasllat es farà previsiblement a finals de la setmana que ve ACN El Catllar.-L'expresidenta del Parlament Carme Forcadell ha sol·licitat el trasllat a la presó de Mas d'Enric, el centre penitenciari del Catllar (Tarragonès) per poder ser més a prop de la família, segons han confirmat fonts del Departament de Justícia a l'ACN. Forcadell, nascuda a Xerta, és a la presó de Puig de les Basses, a Figueres, des del 4 de juliol. El trasllat es farà previsiblement a finals de la setmana que ve.

Summary: Forcadell canviarà la presó de Figueres per la del Catllar per poder estar més a prop de la família


El Consell Executiu del Govern de la Generalitat ha aprovat aquest dijous destinar una aportació extraordinària de 20,4 milions d'euros a la Corporació Catalana de Mitjans Audiovisuals (CCMA) que li permetran afrontar els problemes financers derivats dels canvis en la tributació de l'IVA impulsats pel Ministeri d'Hisenda comanat per l'exministre Cristóbal Montoro. D'aquesta manera, el nou executiu català compleix el compromís que ja anunciava divendres passat en comissió de control al Parlament l'encara president de la corporació, Brauli Duart, que poques hores després seria nomenat secretari general del Departament d'Interior. La partida servirà per sufragar la despesa derivada del canvi en la llei de l'IVA aprovat pel govern espanyol al novembre i que posava en risc la programació de la temporada que ve. Tot i que el Govern estarà amb els pressupostos prorrogats, l'aportació podrà ser una realitat perquè es tracta d'una "despesa sobrevinguda".  Amb tot, no és l'únic forat que hauran d'afrontar els comptes de l'ens públic, ja que s'hi ha de sumar 7 milions d'euros del dèficit generat el 2017 i 12 milions més per la reducció dels ingressos publicitaris pressupostats. En total, la xifra ascendeix als 39,4 milions d'euros.

Summary: El Govern aprova una aportació extraordinària de 20,4 MEUR per a la CCMA


La façana posterior del Museu dels Sants d'Olot s'ha convertit en l'espai de treball de l'artista B-Toy. Es tracta d'un mural d'uns trenta metres quadrats on la creadora barcelonina vol homenatjar la feina artesanal de les treballadores dels tallers de sants a la ciutat. Concretament, s'ha inspirat amb una dona que està a les portes de la jubilació i que actualment encara hi treballa. Apareix representada de perfil mentre elabora una peça. Aquesta obra urbana forma part de Womart, un projecte impulsat per Transversal Xarxa D'activitats Culturals per reivindicar el talent de les dones creadores. Olot és una de les deu ciutats catalanes on es porta a terme. B-Toy destaca per ser una de les artistes femenines d’art urbà amb més projecció del país i la seva obra es pot veure en parets d’arreu del món, com ara Brussel·les, Los Àngeles, Barcelona o Mèxic. Ha col·laborat també amb el reconegut artista d’art urbà Banksy. Aquest dissabte B-Toy presentarà oficialment l'obra un cop ja acabada. L'artista, que va començar a treballar en el mural divendres passat (la paret està al carrer Marià Vayreda), ha avançat aquest dilluns alguns detalls de la seva proposta artística. "Serà amb colors llampants, molt pop", seguint el seu segell personal. Durant el procés creatiu, que s'allargarà fins dissabte, diferents escoles de la ciutat la visitaran per veure com treballa i saber com és el procés creatiu d'un artista d'art urbà.  Aquest dilluns B-Toy ha conegut la Lourdes, la treballadora a qui representa al mural. La dona porta anys fent aquesta feina i està a les portes de la jubilació. Apareix de perfil, mentre elabora una peça, i a tocar d'una màquina. El mural, d'uns trenta metres quadrats, també comptarà amb elements florals perquè Olot està "molt en contacte" amb aquest entorn natural. L'artista també ha explicat que el que vol plasmar són aquests dos mons que estan en risc, com és el la feina artesanal de les treballadores de tallers de sants i la naturalesa. És la seva manera, ha afegit, de retre'ls el seu particular homenatge.  Dissabte vinent al migdia, al Museu dels Sants, B-Toy presentarà el mural al públic en una conferència en la qual també parlarà de la seva trajectòria. Aquesta obra s'emmarca en el Womart, un projecte d’art urbà impulsat pel consorci Transversal Xarxa d’Activitats Culturals que té per objectiu donar visibilitat i reconèixer el talent artístic de les dones creadores i fomentar la seva presència en el camp de l’art urbà en resposta a la manca de paritat real als circuits de les arts visuals. Tot i que més d'un 70% de les estudiants a les Facultats de Belles Arts espanyoles són dones, la seva presència posterior als circuits de l'art és molt limitada. Reus, Figueres, Tortosa, Manresa, Granollers, Mataró, Girona, Sant Cugat del Vallès i Vilanova i la Geltrú són les altres nou ciutats on també passarà el projecte Womart. Hi intervindran artistes com Hyuro, Paula Bonet, Elbi Elem, OVNI, Monica Rikic, Aïda Gómez, PEDRA, Minuskula i Lula Goce. El projecte està comissariat per l’associació Rebobinart.  B-Toy és una de les artistes femenines d'art urbà amb més projecció del país i la seva obra es pot veure en parets d’arreu del món, co ara Brussel·les, Los Àngeles, Barcelona o Mèxic. Ha col·laborat també amb el destacat artista d’art urbà Banksy. Segons l'artista, l'art mural és un art molt social perquè arriba a qualsevol persona de totes les edats.  Des d'Olot Cultura fa mesos que es treballa en aquest projecte a través de Transversal. El regidor de Cultura, Pep Berga, ha explicat que la difusió dels treballs d'artistes femenines és un tema molt important a treballar. En aquest sentit, ha posat l'exemple del Museu de la Garrotxa on només hi ha representada una sola dona creadora, una deixeble de Berga i Boix. També ha subratllat la importància de l'art urbà a la ciutat tot defensant que cal que "tingui els seus espais".

Summary: L'artista B-Toy homenatja a Olot les treballadores dels tallers de sants amb un mural de grans dimensions


Neix l'Associació Finlandesa d'Amics de Catalunya per "fomentar" els drets lingüístics, culturals i democràtics de les minories i "promoure'n l'assoliment en el marc de la Unió Europea". Així ho expliquen en un comunicat des de l'Associació, fundada el mes passat per promoure al país nòrdic el coneixement de la llengua, la cultura i la història de Catalunya a través de cursos, esdeveniments o activitats, com ara conferències, debats, presentacions de llibres o fins i tot tallers de cuina catalana. Les activitats s'organitzaran durant tot l'any i permetran en bona part que les persones que ho vulguin puguin participar en alguns esdeveniments a distància utilitzant eines digitals. L'associació, presidida per l'advocat Mikko Alkio i dirigida per Janne Riitakorpi, matisa en el comunicat que "no opina sobre qüestions polítiques com ara la qüestió de la independència de Catalunya" i que és una associació "cultural" sense ànim de lucre que es finança "principalment" amb donacions i subvencions privades. L'associació també dona suport a l'establiment i consolidació de vincles comercials entre Finlàndia i Catalunya i s'ha creat un grup de treball dedicat a aquesta temàtica per decidir les properes passes d'actuació.


El Consell Nacional dels republicans aprovarà aquesta nit possibles relleus a la cúpula del partit per si fos necessari després de les decisions de Llarena  ACN Barcelona.-La secretària general d’ERC, Marta Rovira, l’expresidenta de la cambra, Carme Forcadell, i la consellera destituïda Dolors Bassa, han anunciat aquest dijous a la nit que renuncien a la seves actes de diputades dins el grup parlamentari republicà. La decisió s’ha anunciat minuts després d’acabar la sessió d’investidura fallida de Jordi Turull i hores abans que totes tres assisteixin al Tribunal Suprem citats pel jutge Pablo Llarena, que instrueix la causa de l’1-O. Els republicans asseguren que amb la seva renúncia es podrà “plantar cara al xantatge judicial” millor, donat que no es condicionarà tant el Parlament a través dels jutjats. Les tres diputades decideixen plegar just quan, a més, el Consell Nacional d’ERC preveu aquest dijous a la nit aprovar possibles relleus a la cúpula del partit per si fos necessari després de les decisions de Llarena, sobretot si afectessin a Rovira i la secretaria general de la formació.

Summary: Rovira, Forcadell i Bassa renuncien al seu escó per "plantar cara al xantatge judicial" hores abans d’anar al Suprem


L'home jutjat aquests dies a l'Audiència de Barcelona per suposadament violar cinc dones al barri de l'Eixample de Barcelona entre el 2004 i el 2016 ha assegurat que va mantenir relacions sexuals consentides amb dues de les víctimes. En un cas hauria conegut la noia en un bar i haurien acordat mantenir sexe, en l'altre ell volia robar-li diners, però finalment la noia li hauria proposat mantenir relacions a canvi de no treure-li diners. En els altres tres casos ha assegurat que no recordava haver fet res amb elles. En l'última sessió del judici, la fiscalia ha mantingut la petició de 90 anys de presó per cinc violacions i quatre robatoris amb violència. La tercera i última sessió ha començat amb la declaració de l'acusat, que només ha volgut respondre al seu advocat. Ha explicat que és electricista i per això portava sovint una caixa d'eines al cotxe. També ha explicat que des dels 18 anys fins ara, als 40, consumeix habitualment cocaïna, primer esnifada i després fumada. Per això, davant l'afirmació de la fiscal que és un "veritable depredador sexual", ell ha respost que si ha estat un depredador ho ha estat en el consum de cocaïna. De fet, ha admès que la mort de la seva mare el va afectar molt i cada cop que cobra la primera nòmina en una feina se la gastava amb cocaïna, cosa que augmentava el seu absentisme laboral i provocava finalment el seu acomiadament. Tot i viure a Molins de Rei (Baix Llobregat), ha explicat que sovint anava a Barcelona per comprar cocaïna, a la Zona Franca, i després la consumia a l'interior de portals, seguint a gent fins que entraven a un vestíbul. El dia de la detenció estava fent això mateix i va ser quan el van arrestar els Mossos, que el van veure seguint una jove i entrant al portal just darrere seu. Sobre la possible violació del 2004, ha dit que no la recordava i que la veu impossible perquè en aquella època vivia a Figueres per una feina en una sucursal bancària de Roses. També ha dit que no recordava l'agressió sexual del 12 d'octubre del 2015 ni la del 21 de gener del 2016. Sobre la del 17 d'octubre del 2015, al carrer Viladomat, ha dit que quan consumia cocaïna anava a bars a l'atzar, coneixia noies i practicaven sexe al carrer o en portals. Aquella nit va conèixer una noia en un bar prop de la Gran Via i ella li va proposar d'anar a casa seva. Un cop al portal, la noia va dir que vivia amb una companya de pis i que podien tenir sexe al portal, cosa que van fer, segons l'acusat sense cap amenaça o violència per part seva. Es dóna la circumstància que aquesta víctima viu als Estats Units i no ha pogut declarar al judici i tampoc ho va fer en el seu dia davant del jutjat d'instrucció, sinó que només va presentar la denúncia als Mossos. La fiscalia ha sostingut que la denúncia és prou clara i corroborada per altres proves com les declaracions d'un mosso d'Esquadra i les mostres d'ADN. Respecte l'agressió sexual del 31 de gener del 2016, al carrer Casanova, l'acusat ha explicat que la tarda abans havia estat consumint cocaïna. Quan feia mitja hora que no en prenia, ja de matinada, va tenir molta necessitat de tornar-ne a comprar i des del seu cotxe va veure la víctima a qui va voler robar diners per adquirir droga. Dins del portal la va amenaçar amb un tornavís i la noia li va donar 10 euros. L'home, insatisfet amb la quantitat, va insistir, però la noia, "tranquil·la i sense plorar", li va mostrar la bossa de mà, que no contenia més diners. Aleshores, l'home li va proposar que li fes una fel·lació. La dona hi hauria accedit a canvi que li retornés els 10 euros. Després de la fel·lació, la parella hauria mantingut relacions sexuals consentides, amb "petons i carícies", i fins i tot van fer el coit sense preservatiu. Finalment, la noia va pujar al seu pis i ell hauria marxat sense els diners i sense amenaçar-la. Després de la declaració de l'acusat, la fiscalia ha repassat en el seu informe final cadascun dels cinc casos, detallant les nombroses proves que hi ha contra el sospitós, com el relat de les víctimes, la identificació en càmeres de seguretat i rodes de reconeixement i les mostres d'ADN trobades a la roba, la boca o la vagina de les víctimes i fins i tot al terra d'algun dels portals. També ha remarcat les importants seqüeles psicològiques que arrosseguen les dones. A més, el ministeri públic sosté que la cocaïna no va afectar el comportament de l'acusat, com diu un informe forense, i al contrari del que demana la defensa, que vol un atenuant per drogodependència i arravatament. Les acusacions particulars de tres víctimes han remarcat la coincidència de versions i un d'ells ha demanat una pena de 18 anys i nou mesos de presó, en comptes de 15, per l'assalt a la seva clienta, en considerar que va ser un delicte continuat d'agressió sexual perquè hi va haver una penetració bucal i una vaginal. La defensa, per la seva banda, ha al·legat que la violació del 2004 està prescrita perquè el delicte inicialment es va contemplar amb una pena màxima de quatre anys, que prescriu als deu, mentre que les acusacions diuen que prescriu als 20. També ha posat en dubte la cadena de custòdia de les mostres de semen, així com la possible contaminació de l'ADN. Igualment, ha dit que la identificació a través de les càmeres de seguretat és molt complicada per la baixa qualitat de la imatge. També ha assegurat que no hi ha proves dels robatoris amb violència. Per tot això, ha demanat la seva absolució o una condemna amb les atenuants d'arravatament i drogoaddicció. En acabar el judici, l'advocat d'una de les suposades dones que va consentir, Jordi Oliveres, ha explicat que el relat que ha fet l'acusat és "absolutament inversemblant, totalment absurd". "Que per evitar un robatori de 10 euros, resulta que la noia s'ho va deixar fer tot, no té cap sentit", ha afegit. Sobre la fiabilitat de les proves d'ADN, Oliveres ha dit que és completa i que si estiguessin contaminades seria millor per l'acusat, però no va ser així perquè es va trobar un perfil genètic clar. Una altra advocada, Lara Padilla, creu que durant el judici les proves contra l'acusat han estat "molt contundents", ja que les cinc víctimes tenen el mateix relat, reconeixen l'agressor, el seu 'modus operandi' i coincideix l'ADN trobat en els cinc casos. A més, quan va ser arrestat el març del 2016 els Mossos asseguren que estava a punt de cometre un nou assalt. Sobre el compliment de la pena, ha dit que volen que sigui de 25 anys i que els beneficis es descomptin sobre el total de la pena, perquè, si no, "el patiment de les víctimes seria inútil". A més, ha recordat que l'acusat no ha reconegut els fets i és reincident, perquè el 2014 va ser condemnat per abusos sexuals.  Les víctimes, totes joves, eren atacades quan entraven al seu portal de matinada i l'home les amenaçava amb ganivets o tornavisos. L'acusat va ser condemnat el febrer del 2014 a 8 mesos de presó per un delicte d'abusos sexuals a Jaén, però la pena va ser suspesa dos anys. La fiscalia demana fins a 90 anys de presó per a l'individu. Segons la fiscalia, molts anys abans de ser arrestat, una matinada de setembre del 2004, va abordar una noia a l'entrada d'un portal, li va passar el braç pel coll i la va empènyer cap a dins de l'ascensor. Li va tapar la boca perquè no cridés i la va amenaçar de mort. Li va exigir q es despullés i la noia va dir que tenia la regla. L'home la va amenaçar de penetrar-la analment i davant els laments de la víctima li va dir que li fes una fel·lació. Quan la noia va començar a cridar, l'agressor va posar una navalla al coll de la víctima i va obligar-la a fer-li una fel·lació. Quan va acabar va dir-li "aquí et quedes, puta" i va marxar. El 12 d'octubre del 2015 va actuar d'una manera similar abordant-la a l'entrada del portal, li va posar una navalla al coll i la va empènyer cap a un racó no visible i li va dir: "Si et portes bé, no et passarà res". L'home la va obligar a fer-li una fel·lació i abans de marxar va robar-li poc més de 20 euros. Pocs dies després, el 17 d'octubre, va abordar una dona amb el mateix sistema però amb un tornavís en comptes d'una navalla. Va obligar-la a fer-li una fel·lació i quan va acabar li va preguntar si volia mantenir un coit. La noia s'hi va negar perquè deia que tenia la regla i aleshores la va obligar a donar-li 70 euros que portava a sobre. El 21 de gener del 2016 va abordar una altra dona, obligant-la a agenollar-se davant seu i la va amenaçar amb clavar-li un ganivet de 15 centímetres: "Calla o te'l clavo". A continuació va agafar la motxilla de la víctima, la va buidar i li va exigir els diners. La noia va dir que només portava 50 cèntims i es va posar a plorar. L'home va obligar-la a fer-li una fel·lació i va fugir. L'última víctima coneguda va ser el 31 de gener del 2016. Amb un mètode similar als anteriors, li va ensenyar un tornavís i li va exigir diners. La víctima s'hi va negar i l'agressor li va dir que no l'obligués a fer-li mal. Com que va trobar deu euros dins la bossa de mà de la noia, va dir que li havia mentit i va afegir: "Ja saps el que faràs ara". Va tirar els diners a terra, la va arraconar, la va obligar a agenollar-se i la va obligar a fer-li una fel·lació. Acte seguir va ordenar-li que es donés la volta contra la paret, li va pujar el vestit i la va penetrar vaginalment, sense fer cas dels precs de la dona. Francisco Javier C.M., de 40 anys, nacionalitat espanyola i veí de Molins de Rei (Baix Llobregat), va ser arrestat el març del 2016 com a presumpte autor de set agressions sexuals comeses a Barcelona entre els mesos de setembre i març. Segons els Mossos, en tres dels casos els assalts es van quedar en temptatives ja que les víctimes van aconseguir fugir, però en els quatre restants l'agressió es va consumar. En el marc de la investigació, els Mossos estaven seguint l'home i el van detenir després que intentés la setena agressió. La noia, en adonar-se de l'actitud i les intencions de l'agressor, va fugir ràpidament per les escales fins al seu domicili i va aconseguir frustrar l'atac. Per tots aquests actes, la fiscalia l'acusa de cinc agressions sexuals i quatre robatoris amb intimidació, un d'ells intentat. En quatre de les agressions sexuals s'aprecia l'agreujant de reincidència. Per això, demana un total de 90 anys de presó, 75 per les violacions i 15 pels robatoris. També demana una indemnització de 20.000 euros per a tres de les víctimes pels danys morals i de 30.000 euros a dues pels danys morals i les seqüeles psicològiques. El ministeri públic també sol·licita la prohibició d'aproximació a les víctimes dos anys després de sortir de presó i 30 anys de llibertat vigilada. També demana que els beneficis penitenciaris, els permisos de sortida, la classificació en tercer grau i la llibertat condicional es calculin sobre el total de la pena i no sobre cada delicte.

Summary: L'acusat de violar cinc dones a l'Eixample assegura que va mantenir relacions consensuades amb dues víctimes


El Departament d'Educació va rebre aquest dimecres 41.200 sol·licituds telemàtiques en el primer dia de preinscripció escolar, segons ha informat la Conselleria. Aquestes sol·licituds es van registrar entre les 8.00 i les 20.00 hores d'aquest dimecres. El procés de preinscripció durarà fins al 22 de maig i serà principalment telemàtic com a conseqüència de la situació actual pel coronavirus. Tot i això, a partir del 19 de maig es podrà fer de manera presencial a les escoles per aquelles famílies que no ho puguin fer des de casa.

Summary: Educació rep 41.200 sol·licituds telemàtiques en el primer dia de preinscripció escolar


Bermúdez de Castro carrega contra el govern espanyol per permetre els pagaments directes de la Generalitat, tot i que era una mesura acordada per PP i PSOE  ACN Madrid.-El secretari general del Grup Popular, José Antonio Bermúdez de Castro, ha anunciat que han registrat la petició de compareixença urgent al Congrés del president Pedro Sánchez. Segons ha dit, volen que expliqui el seu programa de govern –ja que entenen que no ho va fer durant el debat de la moció de censura- i a més volen que aclareixi "els pactes a què ha arribat amb les forces radicals, independentistes i proetarres" a canvi del seu suport. Cs també demanarà la compareixença del president espanyol. A més, ha criticat que aquest divendres s'hagi aixecat el control previ i setmanal de pagaments que s'havia aplicat des de l'estiu i que s'hagi donat autorització als bancs perquè paguin directament tot allò que els ordeni la Generalitat, sense l'autorització prèvia d'Hisenda. Bermúdez de Castro assegura que s'ha fet el pas "tot i que ni Torra ni cap membre del Govern hagi renunciat al desafiament secessionista". El secretari general del PP al Congrés ha fet aquestes declaracions obviant que, el pas que s'ha produït aquest divendres, és conseqüència de l'aixecament del 155 i era una mesura pactada entre PP i PSOE.  D'altra banda, i davant les diferents peticions de compareixences registrades pels diversos grups parlamentaris, la ministra portaveu, Isabel Celáa, ha confirmat aquest divendres que tots els ministres aniran al Congrés a explicar els seus programes i les accions dels seus departaments.

Summary: El PP demana la compareixença de Sánchez al Congrés per explicar "els pactes amb els independentistes i els proetarres"


La declaració de l'estat d'alarma juga a favor dels afectats pel cas del Banc Popular i perjudica el Santander, l'entitat que va comprar el Popular per un euro i que s'ha de fer càrrec de compensar als inversors. Segons la Llei del Mercat de Valors, el termini per efectuar reclamacions relacionades amb la compra de certs productes financers del Popular (bons convertibles, per exemple) prescrivia el pròxim 7 de juny, tres anys després que el Santander comuniqués l'adquisició. Amb l'estat d'alarma, aquest termini s'ha allargat tres mesos i, de retruc, està provocant una allau de noves reclamacions. "Durant el confinament, els ingressos de les famílies han caigut, i la gent ha pres la iniciativa per reclamar els seus diners", assenyala ASUFIN. Segons la presidenta de l'Associació d'Usuaris Financers (ASUFIN), Patricia Suárez, "l'estat d'alarma ha afavorit que els consumidors hagin decidit posar-se mans a l'obra". Tot i que l'organització no disposa de dades concretes, sí que afirma que ha notat un fort increment en el nombre de consultes que els han arribat durant els últims dies, estiguin relacionades amb el cas del Popular o amb la contractació d'altres productes financers com les hipoteques amb clàusules IRPH o les targetes 'revolving'. Així ho confirma el soci fundador de Navas & Cusí Advocats, Juan Ignacio Navas, especialitzat en dret bancari, financer, comunitari i mercantil. "Durant l'últim mes hem rebut al voltant de 200 consultes sobre el cas del Popular, cinc vegades més respecte al què estem acostumats habitualment", afirma. Aquesta nova allau de consultes també ve motivada per la gran bossa d'inversors que encara no havia mogut fitxa, una quantitat que es desconeix però que des d'ASUFIN asseguren no és poca. "Tot i que hi ha una gran oferta d'advocats que es dedica a resoldre temes financers, entre un 70% i un 80% dels consumidors no reclamen", apunta Patricia Suárez. Malgrat que el Santander no ha donat a conèixer el nombre d'accionistes afectats pel cas del Popular, la Junta Única de Resolució (JUR) europea va informar l'octubre de 2018 que havia rebut 12.000 queixes sobre la resolució preliminar que evitava compensacions als seus inversors. Per altra banda, el Popular comptava amb uns 300.000 accionistes un cop es va formalitzar la compra per part del Santander. Enviar un burofax: la solució per no perdre el dret a reclamar Encara que l'estat d'alarma hagi ofert una pròrroga a tots aquells afectats que volen reclamar, tant els advocats com les les associacions de consumidors recomanen actuar amb seny a l'hora de tramitar les demandes. En aquest sentit, la llei fixa que el termini de prescripció pot quedar suspès o paralitzat mitjançant l'enviament d'un burofax a l'entitat bancària (en aquest cas el Santander). Una vegada realitzat aquest tràmit, els afectats disposen de tres anys més per presentar una demanda. "A hores d'ara, nosaltres recomanem que s'interrompi la prescripció i es presenti una denúncia amb més calma; la nostra feina té una part artesanal i no volem fer un nyap", explica Juan Ignacio Navas. De fet, aquest advocat lamenta la poca informació que s'ha donat sobre el tema i indica que molts dels clients pensen que el termini per presentar una denúncia formal venç durant els pròxims mesos. Navas demana "paciència" i recorda que més del 80% dels afectats pel cas del Popular han guanyat la batalla judicial "quan l'acció ha quedat ben plantejada". "La jurisdicció és lenta i hem de fer les coses bé", afegeix. L'onada de reclamacions, a més, obre una nova incògnita. Com es resoldran les noves sentències dins un escenari no nova normalitat? La presidenta d'ASUFIN creu que el sistema judicial i les entitats financeres encara han de resoldre "la gran bretxa digital" que pateixen, tot i que es mostra optimista de cara al futur. "Durant aquests dies hem vist judicis en línia que han funcionat molt bé", explica. Per altra banda, comenta que el sistema judicial espanyol ja estava saturat abans de la crisi del coronavirus, així que l'escenari de cara els pròxims dies tampoc canviarà tant. Un cas carregat de polèmica Gairebé tres anys després que el Santander adquirís el Popular pel preu simbòlic d'un euro (l'entitat liderada per Ana Botín va haver de realitzar una ampliació de capital de 7.000 MEUR), l'Audiència Nacional segueix investigant les presumptes irregularitats que van provocar la fallida del banc. Els dos últims presidents del Popular (Ángel Ron ho va ser entre 2006 i 2017 i Emilio Saracho va ocupar el càrrec durant uns pocs mesos) van llençar-se acusacions creuades al Congrés dels Diputats a l'hora d'assenyalar qui era el principal culpable de la desaparició de l'entitat. Per altra banda, el tribunal va decidir obrir diligències a finals de l'any passat contra la JUR i Deloitte en detectar un possible delicte de falsificació documental en l'informe que assenyalava la inviabilitat del banc. De moment, la crisi del coronavirus també ha posposat les declaracions de testimonis com la mateixa Ana Botín o el vicepresident del Banc Central Europeu, Luis de Guindos (llavors ministre d'Economia del govern espanyol) per resoldre el cas.

Summary: L'estat d'alarma ofereix una pròrroga als afectats pel cas del Popular i provoca una allau de noves reclamacions


El Museu Can Framis acull dues mostres de col·leccions privades de la Promoció d'Arquitectes Barcelona 1960 i de l'empresari Ernesto Ventós ACN Barcelona.-La Fundació Vila Casas ha donat a conèixer aquest dilluns alguns dels protagonistes de l'inici de 2016 i dos d'ells seran els catalans Ramon Enrich (Igualada, 1968) amb la mostra 'Arquitectures, tipografies i altres volums' a l'Espai Volart i Jaume Mercadé (Valls, 1889-Barcelona, 1967) amb l'exposició 'Paisatges construïts' a l'Espai Volart 2. Així mateix, el Museu Can Framis acollirà en aquest inici de 2016 dues mostres de col·leccions privades de la Promoció d'Arquitectes Barcelona 1960 i de l'empresari Ernesto Ventós.  Del 21 de gener al 24 d'abril es podrà visitar la mostra de pintura de Ramon Enrich  'Arquitectures, tipografies i altres volums' a l'Espai Volart. Enrich, com ha explicat la Fundació, és un artista format als Estats Units, on va treballar amb David Hockney i també a l'estudi de Julian Schnabel, "erigeix hàbitats arquitectònics, compactes i urbans amb traços hereus del cubisme i una gamma cromàtica vibrant". Al mateix període es podrà visitar a l'Espai Volart 2 l'exposició del pintor i orfebre Jaume Mercadé 'Paisatges construïts'. Amb uns inicis lligats al fauvisme, Mercadé "es va instal·lar en el noucentisme i va idear creacions impregnades d'una modernitat serena. 'Paisatges construïts' recupera la seva voluntat ordenadora del paisatge, omple un buit en la nostra historiografia i aprofundeix en el relat artístic d'autors d'arreu del territori català". Entre el 18 i el 3 d'abril, el Museu Can Framis acull dues exposicions que mostren treballs de col·leccions privades, la de la 'Promoció d'Arquitectes Barcelona 1960' i la de l'empresari, perfumista i col·leccionista Ernesto Ventós (Barcelona, 1945) amb la mostra 'L'art de col·leccionar. Ernesto Ventós colección olorVISUAL'. Aquestes inclouen treballs d'autors cabdals de la història de l'art catalana però també d'artistes internacionals reconeguts com Jannis Kounellis, James Clar o Oleg Dou, d'una banda, i Jean Cocteau, Otto Dix o Hans Hartung, de l'altra.  A l'Empordà, finalment, els museus Palau Solterra i Can Mario continuaran fent difusió de les disciplines de la fotografia i l'escultura, amb els noms de Manel Esclusa, Antoni Bernad, Antoni Marquès i Vaccaro. Aquestes exposicions que oscil·len entre el retrat urbà, la fascinació per la psicologia del subjecte retratat i l'exploració dels límits i els ritmes del joc volumètric.

Summary: La Fundació Vila Casas obrirà l'any amb les exposicions dels catalans Ramon Enrich i Jaume Mercadé


La Fecasarm ha recorregut l'arxiu del cas de la 'flashmob' que va desfermar el pànic a Platja d'Aro (Baix Empordà) a principis d'agost. La patronal de l'oci i la restauració s'oposa al sobreseïment perquè considera que el jutge va prendre una decisió "prematura i precipitada". Per això, sol·licita que s'ampliï la instrucció amb noves diligències: per exemple, visionant les imatges que van gravar els joves alemanys amb un pal 'selfie' o bé prenent declaració als perjudicats (ferits i propietaris de bars i restaurants). La Fecasarm, a més, en contra d'allò que va concloure el jutjat, creu que aquella nit hi va haver "actes de violència", com a mínim lleus, quan els menors que participaven a la 'flashmob' van córrer i empentar gent que hi havia al passeig, provocant l'estampida posterior. La Fecasarm ha presentat un recurs de reforma i subsidiari d'apel·lació contra l'arxiu del cas de la 'flashmob' del pànic. La patronal demana al jutge de Sant Feliu de Guíxols que rectifiqui, i que l'afer acabi en judici, o sinó espera que l'Audiència de Girona sigui la que reobri el cas. A més, a través dels seus serveis jurídics, la Fecasarm indica que "una de les persones ferides de gravetat arran dels fets també s'ha sumat al doble recurs". La patronal es basa en l'argument que el sobreseïment de la causa oberta contra les cinc monitores s'ha fet de manera "totalment prematura i premeditada". I al voltant d'aquest eix central, esgrimeix tota una sèrie d'arguments que, al seu entendre, fan necessari reobrir l'afer, perquè "molta part dels fets han quedat sense investigar". La Fecasarm ho exemplifica dient que, per exemple, no s'han visionat les imatges que van gravar els menors que participaven a la 'flashmob' (mitjançant una càmera subjecta a un pal 'selfie'). Una gravació que ha de recollir els moments anteriors i simultanis a l'estampida humana. A més, la patronal diu que cal fer altres diligències, demanant als Mossos d'Esquadra que quantifiquin quants menors van prendre part a la 'flashmob' o prenent declaració als perjudicats. "Actes de violència" Al recurs, la patronal tampoc comparteix la tesi del titular del Jutjat d'Instrucció Número 3, que va arxivar la causa al·legant que les cinc monitores no havien comès actes de violència. I que els danys i desperfectes van ser conseqüència de l'estampida generada pel pànic (alimentat pels atemptats jihadistes de Niça). La Fecasarm entén, però, que sí que hi va haver actes de violència, encara que fossin lleus. "Els menors van empentar persones, les van fer apartar bruscament o els van donar cops, fins al punt que la gent va sortir en estampida ja que els van fer creure que havia passat un fet excepcional", recull la patronal de l'oci i la restauració.  "Per tant, entenem que aquests actes han de ser considerats de violència, com a mínim lleu, però en tot cas suficient per considerar els fets i les seves conseqüències com a constitutius d'un delicte de desordres públics", diu la Fecasarm. A més, tot i que la interlocutòria d'arxiu indiqui que un centenar de menors van prendre part a l'acció, la patronal es remet a les declaracions de dues monitores per dir que "n'hi havia prop de 300" que prenien part a la 'flashmob'.  L'estampida va tenir lloc la nit del 2 d'agost. El grup de menors, que estaven de colònies al municipi, van dur a terme una 'flashmob' simulant que perseguien un famós o que havia passat un fet excepcional. La por als atemptats jihadistes va provocar que la gent que hi havia al passeig i la que estava als bars i restaurants (sopant a dins o a les terrasses) fugís corrents. La patronal xifra els danys causats en més de 150.000 euros (comptant àpats sense pagar, plats trencats i mobiliari urbà que es va malmetre).

Summary: La Fecasarm recorre l'arxiu del cas de la 'flashmob' que va desfermar el pànic a Platja d'Aro


El candidat nega fuga d'empreses pel procés i diu que si algunes marxen és per "insolidaritat i falta de compromís" i no pel debat polític ACN Barcelona.-El candidat de Democràcia i Llibertat, Francesc Homs, ha acusat aquest dijous el president del govern espanyol, Mariano Rajoy, de "discriminar" Catalunya quan parla d'igualtat de tots els espanyols però en canvi manté el conveni de Navarra. "Quan tu veus que Rajoy es presenta a Pamplona i diu que mantindrà intacte el conveni de Navarra, aleshores t'adones que això del principi d'igualtat va per barris", s'ha queixat Homs, que també ha aprofitat per negar la fuga d'empreses pel procés. De fet, ha assegurat que si alguna companyia marxa és per "insolidaritat i falta de compromís amb la societat catalana, perquè busca refugi allà on ha de pagar menys impostos i no pas per debats polítics".  Homs ha celebrat aquest dijous un acte sobre igualtat i estat del benestar acompanyat per altres membres de la seva candidatura com Carles Campuzano, Lourdes Ciuró i David Saldoni. També hi havia el cap de llista al Senat per Barcelona, Miquel Àngel Escobar. Democràcia i Llibertat ha defensat que l'estat propi és l'única oportunitat perquè Catalunya tingui un país més just, amb més igualtat d'oportunitats i un estat del benestar més avançat.  Després de carregar contra l'Estat per tombar totes aquelles iniciatives que ha intentat posar en marxa el Govern per augmentar els seus recursos, Homs ha reivindicat que la Generalitat ha prioritzat les polítiques socials amb un 20% menys de pressupost, i ha posat alguns exemples que il·lustren que CiU ha destinat més recursos a algunes polítiques socials que el tripartit.  En tot cas, ha considerat un "acte d'insolidaritat amb la gent que més pateix" que alguns partits no expliquin que les retallades a Catalunya són "conseqüència de l'actitud maldestre" de l'Estat. Al seu parer, no explicar que el problema és estructural i que cal la independència és fer un "flac favor" a la gent treballadora, perquè "se l'orienta cap a un tipus de decisions que no resoldran els seus problemes".  En aquest sentit, ha carregat contra l'argument que fa servir el govern espanyol contra el procés, el de la igualtat de tots els espanyols, i ha ironitzat que aquest principi "va per barris", ja que les prestacions no tenen en compte el cost de la vida superior a Catalunya i hi ha comunitats que tenen models de finançament millors que altres.  Ha posat d'exemple el conveni de Navarra i s'ha referit a una visita de Rajoy a Pamplona prometent que el mantindrà. "Si et portes bé et tracto bé, i no et portes com vull et tracto malament. D'això se'n diu arbitrarietat i discriminar i això és un estat injust que no té en compte les prioritats de la gent, sinó d'uns poquets que són els que entre ells s'ho maneguen tot i després, si queda alguna engruna, va per a la resta de la gent", s'ha queixat. Homs també ha volgut valorar les empreses que inverteixen a Catalunya tot i tenir un marc fiscal "exigent", i ha posat en valor l'estudi de Foment del Treball que demostra, ha dit, que el procés no allunya les inversions estrangeres. Si algú marxa, ha apuntat, no és pel debat polític, sinó perquè busca pagar menys impostos, el que denota "insolidaritat i falta de compromís" amb la societat catalana.

Summary: Homs acusa Rajoy de "discriminar" Catalunya quan parla d'igualtat però manté el conveni de Navarra


La DO Empordà ha arrencat aquest dilluns la verema dels seus cellers en un any en què es preveu recollir un 20% menys de raïm que en altres anys. De tota manera, el president de la Comissió Tècnica del Consell Regulador de la DO, Toni Roig, ha afirmat que aquest any el raïm té "un grau d'acidesa excel·lent" i per això calculen que serà una bona verema tot i la davallada en producció. El principal motiu d'aquestes pèrdues és la incidència que ha tingut el fong míldiu en les vinyes, un tipus de malaltia que s'ha incrementat amb les pluges i les humitats d'aquesta primavera. On més incidència ha tingut ha estat en produccions ecològiques, ja que no poden fer servir tants productes per eliminar el fong, i podrien arribar a perdre més del 50%. Després d'una primavera plujosa i un estiu sec, els cellers de la DO Empordà han començat la verema de les varietats de raïm blanc. Ho han fet entre una setmana i deu dies abans que altres anys, segons ha detallat el president de la Comissió Tècnica del Consell Regulador de la DO Empordà, Toni Roig. Aquest estiu, els treballadors i els tractors recolliran un 20% menys de raïm que la mitjana d'altres anys, segons apunten les primeres previsions dels productors. Habitualment en tota la DO es recullen uns 10 milions kg de raïm. El principal motiu d'aquesta davallada en la producció és les pluges que hi va haver a la primavera. Això va fer que aparegués el fong del míldiu i afectés molt més que altres vegades. Roig ha destacat que "la malaltia ha estat especialment virulenta" aquest 2020. De fet, el president de la Comissió Tècnica ha assegurat que "no és té memòria d'un any com aquest" en què el fong afectés de forma tan important a la producció del raïm. A més, aquesta afectació ha tingut encara més incidència en els conreus ecològics. Roig ha recordat que aquest tipus de produccions no poden fer servir productes químics per eradicar plagues i malalties, com la del míldiu. Per això, en algunes vinyes ecològiques el fong ha fet perdre més de la meitat de la collita. Un dels cellers on aquest fong ha actuat és en Cellers d'en Guilla, de Garriguella (Alt Empordà). En aquest cas, el seu propietari, Martí Vallès, ha assegurat que només recolliran un 80% de tots els raïms que habitualment tenen per culpa del míldiu. On més afectació ha tingut ha estat en les vinyes properes a una riera, perquè és on més humitat s'ha produït durant la primavera i ha portat a la reproducció d'aquest fong. Un raïm de "qualitat excel·lent" Malgrat la caiguda en producció, el president de la Comissió Tècnica del Consell Regulador de la DO Empordà ha avançat que la verema serà bona ja que els raïms tenen una "qualitat excel·lent". El principal motiu és que aquest estiu ha estat especialment sec i això ha fet possible que "el grau d'acidesa sigui excel·lent". Mesures extraordinàries per evitar contagis Els productors vinícoles també han pres mesures per evitar contagis de coronavirus entre els seus treballadors. Tal com ja es va anunciar amb els treballadors de camps de poma a les comarques gironines, el personal de la vinya s'ha dividit en grups reduïts per evitar la propagació del virus. A més, els productors també han recordat que els temporers que treballen en les vinyes de l'Alt Empordà són persones "que viuen al territori i fan desplaçaments curts". Això facilita que es pugui limitar la traçabilitat en cas que hi hagi una persona infectada. Cada dia, només d'arribar a les vinyes, un responsable pren la temperatura a tots els treballadors i després, el personal s'ha de rentar les mans. A llarg del dia es mesura la temperatura una vegada més i es demana a tothom que es desinfectin les mans de forma habitual. Per altra banda, a l'interior dels cellers també s'han pres les mesures sanitàries corresponents per evitar aglomeracions i per tal de garantir la distància social en tot moment. A més, els cellers també s'han hagut d'adaptar a les normatives sanitàries per a les visites. En aquest sentit, Toni Roig ha destacat que els cellers de la DO Empordà són "segurs" i agraeixen l'augment de visitants que han tingut durant aquest estiu. "En moments durs com aquests, que hi hagi un reconeixement de la nostra feina per part dels visitants de proximitat és molt important", ha afegit el president de la Comissió Tècnica. En aquest sentit, Roig ha detallat que pels cellers ha estat una font d'ingressos que ha ajudat a minvar els efectes econòmics de la davallada en vendes que s'ha registrat des del confinament. Toni Roig ha recordat que bona part dels cellers, sobretot els petits, venen majoritàriament les seves ampolles al món de l'hostaleria. Ara, amb l'increment de visites i la posada en funcionament del portal de vendes en línia ha ajudat a aturar el cop.

Summary: La DO Empordà preveu una verema amb un 20% menys de raïm però d'una "qualitat excel·lent"


Un treballador de 37 anys ha resultat ferit greu aquest dilluns a Saldes (Berguedà) en caure-li a sobre una roca mentre feia tasques forestals. Els cossos d'emergències han rebut l'avís dels fets cap a tres quarts d'una del migdia. Quatre vehicles dels Bombers i efectius del Grup d'Actuacions Especials (Grae) del cos d'extinció d'incendis i salvament han fet tasques de rescat. A banda, també s'ha desplaçat fins al lloc efectius dels Mossos d'Esquadra i del Sistema d'Emergències Mèdiques (SEM). Després de ser rescatat, el ferit ha estat traslladat en helicòpter fins a l'Hospital Parc Taulí de Sabadell.

Summary: Un treballador ferit greu a Saldes en caure-li a sobre una roca mentre feia tasques forestals


L'entitat sobiranista celebra que el Govern i els partits "hagin complert el seu compromís" amb l'anunci de data i pregunta ACN Barcelona.-L'Assemblea Nacional Catalana (ANC) espera ara tenir la convocatòria del referèndum, conèixer-ne el cens i "tots els detalls" d'una votació que, considera, "ho canviarà tot". Així ho ha defensat en un comunicat aquest divendres al matí minuts després que el president de la Generalitat, Carles Puigdemont, anunciés l'1 d'octubre com a data per al referèndum amb la pregunta 'Voleu que Catalunya sigui un estat independent en forma de república'?. L'entitat que lidera Jordi Sànchez ha celebrat que el Govern i els partits "hagin complert el seu compromís" amb l'anunci d'aquest divendres i apunta que els propers mesos "serà tant important defensar la democràcia com guanyar el 'sí'". En aquest sentit, l'ANC ha afirmat que estarà "sempre al costat del dret de vot de tota la ciutadania de Catalunya i el defensarà  quan i on calgui, pels del 'sí' i pels del 'no'". "I defensarem el resultat amb la mateixa intensitat", afirma el comunicat.

Summary: L'ANC espera conèixer "ben aviat" els detalls i la convocatòria del referèndum


L'arquebisbat de Madrid s'ha mostrat disposat a acollir en "terreny sagrat" les restes de Franco i assegura que "acatarà" el mandat legal de l'exhumació del dictador un cop sigui "ferm i executiu". Són consideracions que fa en un comunicat després que el Consell de Ministres hagi aprovat un reial decret-llei que modifica la Llei de Memòria Històrica i suposa el primer pas per treure Franco de la basílica del Valle de los Caídos. "Com a Església no tenim la competència per valorar la conveniència ni la urgència de la modificació legal; sí mostrar la nostra efectiva disposició per acollir en terreny sagrat les restes mortals d'un batejat", apunta el comunicat. L'arquebisbat també fa una crida al consens i especialment diu que caldria que govern espanyol i família es posessin d'acord sobre què fer amb les restes del dictador. També demana que un acord entre les diferents formacions polítiques. "Un eventual trasllat s'hauria de fer amb el major consens possible, especialment entre govern i família del difunt", apunten.  En el comunicat, l'arquebisbat diu que l'Església catòlica de Madrid vol "preservar la seva independència política" i centrar-se en "fomentar l'esperit de concòrdia entre tots els espanyols i conrear l'oració per a l'assoliment d'una convivència en pau, justícia i llibertat".  En la roda posterior al Consell de Ministres, la vicepresidenta Carmen Calvo ja ha deixat entreveure que l'Església no seria impediment per a l'exhumació de Franco. "El govern [espanyol] disposa d'instruments en el marc dels acords amb la Santa Seu per procedir en termes d'estricta legalitat a l'objectiu d'exhumar Franco", ha manifestat la vicepresidenta. A partir del dia 31 d'agost, el govern espanyol donarà 15 dies a la família de Franco per comunicar formalment a l'executiu on vol portar les restes del seu parent. Si no hi ha resposta o no hi ha acord entre els familiars, el govern espanyol decidirà on s'enterra. Calvo ha garantit que, si s'arribés a aquest extrem, les restes es portarien a un lloc "digne i respectuós".  El dictador Francisco Franco està enterrat des del 1975 a la basílica del Valle de los Caídos, a San Lorenzo del Escorial, que està sota l'arquebisbat de Madrid.

Summary: L'arquebisbat de Madrid es mostra disposat a acollir "en terreny sagrat" les restes de Franco


La Col·legiata Sant Vicenç del Castell de Cardona, una de les obres mestres del romànic català, torna a lluir les pintures romàniques que, l'any 1953, van arrancar de la galilea per portar-les fins al Museu Nacional d'Art de Catalunya (MNAC). No es tracta de les originals, que continuen al museu, però sí d'una acurada reproducció que s'ha fet a través d'una tècnica fins ara inèdita a Catalunya. El responsable de la intervenció, Julio Gómez, ha explicat que s'ha fet a través del sistema Papelgel, l'únic del món capaç de transferir imatges amb qualitat fotogràfica a superfícies tridimensionals sense limitació de grandària, forma o textura. Per realitzar-ho, s'han arribat a fer fins a 1.000 fotografies de l'original, que després s'han hagut d'encaixar a la galilea. El conseller de Cultura, Santi Vila, ha visitat l'espai i ha assegurat que aquesta intervenció és "l'equilibri perfecte" entre la missió que s'espera dels museus nacionals i el patrimoni dels pobles.  L'any 1953, durant uns treballs de restauració a la Col·legiata Sant Vicenç del Castell de Cardona, es van descobrir diverses pintures romàniques a la seva galilea. Aquestes pintures van ser literalment arrencades del seu emplaçament original per exhibir-les al Museu Nacional d'Art de Catalunya (MNAC), on s'han conservat i es poden veure a dia d'avui.  El municipi de Cardona però, sempre havia reclamat el retorn d'aquestes pintures perquè les considera part del seu patrimoni. Ara, el departament de Cultura ha trobat "l'equilibri perfecte", segons el seu conseller, Santi Vila, entre la missió que s'espera dels museus nacionals de referència i el fet que els ciutadans d'un territori se sentin a prop d'un art que és seu. Aquest equilibri s'ha aconseguit mitjançant la reproducció de les pintures romàniques a través d'una tècnica fins ara inèdita a Catalunya. Es tracta del sistema de reproducció Papelgel, l'únic del món capaç de transferir imatges amb qualitat fotogràfica a superfícies tridimensionals sense limitació de grandària, forma o textura. Per fer-ho, el responsable de la intervenció, Julio Gómez, ha explicat que s'han fet fins a 1000 fotografies de l'original que després s'han hagut d'encaixar a la galilea.  Per Gómez, el més complicat ha estat muntar 1000 fotografies "en un element tan complex, amb tantes facetes, tants arts i tants elements, que han de coincidir i després s'han de representar". "L'objectiu és que quedi totalment integrat, que passi inadvertit, que sembla el que era, i que pugui confondre el visitant. Després ja hi serà l'administració per avisar que es tracta d'un 'fals històric'", ha explicat.  La intervenció, que ha tingut un cost de més de 170.000 euros, ha estat finançada per l'Obra Social 'La Caixa'. 'El porxo de les pintures' La galilea de la Col·legiata Sant Vicenç del Castell de Cardona és popularment coneguda com 'el porxo de les pintures' i va ser el recinte funerari dels vescomtes de Cardona i també un espai dedicat als actes litúrgics de la comunitat de canonges.  En aquest espai, hi ha la imatge solemne del Crist en Majestat, envoltat pels símbols dels evangelistes. Als seus costats, s'hi representen la presentació del temple, l'assumpció i la glorificació.  A més, al costat de les escenes religioses, destaca una escena del setge de la ciutat de Girona, durant la croada francesa contra la Corona d'Aragó l'any 1285. La raó és que el comte de Cardona, Ramon Folc VI de Cardona (1259-1320), va comandar la defensa de la ciutat de Girona en nom del  rei Pere el Gran. Girona va capitular al cap de dos mesos, però la seva resistència va servir per aturar l'exèrcit invasor, que es va retirar. Aquest fet va merèixer el reconeixement en un espai de la galilea.

Summary: Reprodueixen les pintures romàniques de la Col·legiata del Castell de Cardona amb una tècnica inèdita a Catalunya


Els Mossos d'Esquadra han detingut un home de 47 anys a Figueres després d'atracar una farmàcia armat amb un ganivet de dotze centímetres de fulla. L'assaltant no va ferir ningú, però es va emportar dos bitllets de 10 euros de la caixa registradora. Tot plegat va passar el dimecres 23 de maig pels volts de les onze del matí al Carrer Pujades de la capital alt-empordanesa. L'home va entrar a l'establiment i en va sortir ràpidament en direcció al Carrer Nou després d'emportar-se el botí. Les treballadores de la farmàcia van facilitar la descripció de l'atracador a la policia, que va capturar-lo a l'Estació d'Autobusos de Figueres poca estona després del robatori. Un cop detingut, els agents van comprovar que l'home duia a sobre els vint euros i el ganivet. Els Mossos el van arrestar com a presumpte autor d'un delicte de robatori amb intimidació. Es tracta d'un veí de La Jonquera que té diversos antecedents. L'endemà dels fets, el detingut va passar a disposició del jutge de guàrdia de Figueres, que en va decretar la llibertat amb càrrecs després de declarar.

Summary: Detingut un home a Figueres després d'atracar una farmàcia amb un ganivet i emportar-se 20 euros


El líder del PSOE reclama mobilització per evitar un govern “dèbil”  ACN Madrid.-El candidat del PSOE al 10-N, Pedro Sánchez, ha esquivat novament aquest dissabte parlar de la situació a Catalunya en un míting a Mislata (València) on ha retret a PP i Cs que no hagin frenat l’ascens de Vox. Les enquestes apunten al creixement de la formació de Santiago Abascal –tercera en alguns sondejos- i Sánchez n’ha culpat directament les dues altres formacions de la dreta, que en comptes “d’aillar” la ultradreta com s’ha fet a molts punts d’Europa li ha donat ales amb pactes de govern. Sánchez ha apel·lat de nou a la mobilització contra el “bloqueig” que al seu entendre volen la resta de formacions. Segons el president espanyol en funcions, tan els independentistes com el PP i Cs volen “un govern dèbil”, i és paradoxal que –al seu entendre- Podem els ajudi en aquesta aposta.   Segons Sánchez, aquesta és una campanya de “tots contra el PSOE i el PSOE contra el bloqueig de tots”, perquè “tota l’oposició dona per fet que el PSOE guanyarà les eleccions. Per tant, ha dit, “l’únic vot útil” és el del PSOE.  El president espanyol ha recordat que al contrari que el PP “que té un sol diputat a Catalunya i cap a Esuskadi” el PSOE “és l’única organització amb representació a tots els territoris d’Espanya”.  Ha ironitzat sobre les acusacions dels seus rivals. De Rivera i el seu “pla Sánchez amb Iglesias en una habitació del pànic amb Rufián i Torra per repartir el botí d’Espanya”. També de Casado, que “diu que el PSOE té un pacte amb la ultradreta”, i Iglesias que “per amagar que ha votat 4 vegades en contra del PSOE diu que volem governar amb el PP i fer una gran coalició”.  “Que quedi clar: el pla Sánchez és un govern progressista coherent i estable per als pròxims quatre anys”, ha dit. Alerta sobre Vox L’equip del candidat del PSOE alerta aquests dies sobre el creixement de Vox a les enquestes, i en culpa PP i Cs. “A la ultradreta se la venç defensant els principis democràtics, condemnant el franquisme, el masclisme, la xenofòbia i la seva banalització de la violència de gènere”, ha dit Sánchez.  Se la venç, ha dit, “defensant els valors democràtics i aïllant-la”, perquè “si la ultradreta camina traient pit és perquè la dreta no ha aïllat la ultradreta”.  Cimera contra el canvi climàtic Sánchez també ha introduït com a element de campanya el fet que l’Estat aculli finalment la cimera contra el canvi climàtic que s’havia de celebrar a Xile. Ha retret al PP i a Cs que no “s’enorgulleixin” d’aquest fet.  “Jo entenc que a la ultradreta no li agradin les bones notícies, però que no li agradi al PP em sembla un símptoma de debilitat i no tenir consciència que les coses bones per a un país són per a tothom”.

Summary: Sánchez obvia de nou Catalunya i retreu a PP i Cs que no hagin frenat l’ascens de Vox


Després de recórrer més de 50 quilòmetres des de primera hora del matí d’aquest dimecres, la columna de la ‘Marxa per la Llibertat’ que ha sortit de Tarragona ha arribat a Vilafranca del Penedès minuts abans de les 8 del vespre. A l’entrada de la població els participants a la marxa han estat rebuts amb aplaudiments per centenars de persones que els han volgut donar ànims per afrontar els últims metres. També els esperaven voluntaris de l’Agrupació de Defensa Forestal que han fet sonar els clàxons dels vehicles. Entre els participants d’aquesta columna de les marxes hi havia Jordi Romeva, pare de Raül Romeva, un dels 9 polítics condemnats aquest dilluns pel Tribunal Suprem. Els caminadors han sopat i dormiran al pavelló firal de Vilafranca.

Summary: Centenars de persones reben a Vilafranca del Penedès la Marxa per la Llibertat que ha sortit de Tarragona


La Fiscalia ha presentat aquest dijous un escrit on s’oposa a les peticions d’alliberament que han presentat davant la Sala Penal del Tribunal Suprem les defenses d’Oriol Junqueras, Raül Romeva, Carme Forcadell, Josep Rull, Jordi Turull, Joaquim Forn, Dolors Bassa, Jordi Sànchez i Jordi Cuixart. Els fiscals addueixen que la decisió del tribunal d’Schleswig-Holstein de no extradir Carles Puigdemont pel delicte de rebel·lió i limitar qualsevol lliurament a un suposat delicte de malversació de fons fa incrementar el risc de fugida. La Fiscalia manté d’aquesta manera el criteri que ha sostingut durant tot el procés –amb una única excepció de Joaquim Forn en una ocasió- malgrat el relleu al capdavant de la Fiscalia General de l’Estat amb el nomenament de María José Segarra. En el seu escrit, el fiscal diu que les "referències de les defenses al nou context social i polític" són alienes a l'argumentari jurídic i afegeix que les circumstàncies que van portar els polítics a presó no han canviat i són "plenament vigents". El ministeri públic al·lega que els delictes pels quals estan processats són molt greus i comporten importants penes de presó, i això incrementa el risc de fuga, a més d'existir risc de reiteració delictiva. El fiscal també té en compte la proximitat del judici oral i la fermesa i rotunditat de la interlocutòria de processament. A més, el risc de fuga i de reiteració "són manifestament perceptibles si es valoren adequadament els esdeveniments que s'estan produint relacionats directament amb la causa", com la fugida de polítics a l'estranger o "la insistència de seguir endavant amb el procés d'independència soscavant la legalitat constitucional i al marge de vies legals". Crítica a Alemanya "La suposada bondat de les perspectives jurídico-penals que sorgeixen pels processats després del pronunciament de les autoritats judicials d'altres països europeus no pot ser mai un argument a valorar, perquè el tribunal alemany de Schleswig-Holstein ha actuat incomplint el marc jurídic europeu que regula l'ordre europea de detenció i entrega", afirma el fiscal. De fet, el ministeri públic espanyol critica que "l'òrgan judicial alemany ha ignorat" que "un cop constatada la doble incriminació dels fets, l'estat d'execució no haurà de tenir en compte els elements constitutius del delicte ni la concreta qualificació". "La resolució denegatòria del lliurament per rebel·lió es produeix després d'analitzar, examinar i valorar els elements específics que integren el delicte de rebel·lió, en particular la concurrència de la 'violència', requisit del delicte que es menciona tant al Codi Penal espanyol com a l'alemany, per concloure en aquest cas concret, tot i reconèixer que ha existit violència, que no s'ha constatat un grau de violència suficient per posr en risc l'ordre constitucional espanyol", afegeix. "Resulta obvi que el tribunal alemany ha entrat a examinar qüestions que afecten el fons de l'assumpte, com la intensitat de la violència o els elements incriminatoris, que només poden ser valorades després de la pràctica de les proves pel tribunal encarregat de l'enjudiciament", assegura. Aquesta actuació, diu la fiscalia, és una "indeguda intromissió" en la jurisdicció dels tribunals espanyols, cosa que "dificulta notablement la possibilitat de reconèixer efectes jurídics a una decisió com aquesta". Per concloure, la fiscalia diu que la decisió del tribunal alemany "no pot condicionar la major o menor rellevància penal dels fets, ni la seva concreta qualificació jurídica, qüestions que són competència exclusiva i excloent dels tribunals espanyols. Precisament fonts de la Fiscalia han apuntat en els últims dies que la seva intenció és fer una valoració “individualitzada” de les imputacions que constaran als escrits d’acusació un cop es confirmi el tancament de la instrucció per part de la Sala Penal.  Aquest dijous el jutge que instrueix al Suprem la causa contra el ‘procés’, Pablo Llarena, ha rebutjat l’extradició de l’expresident de la Generalitat Carles Puigdemont en els termes en què permetia la decisió del tribunal d’Schleswig-Holstein, que la limita a un possible judici per malversació. Llarena també ha retirat les euroordres que havia dictat contra l’expresident i també contra els exconsellers Toni Comín, Lluís Puig, Merixell Serret, Clara Ponsatí i Marta Rovira. A la seva interlocutòria, el jutge critica durament el tribunal alemany i li retreu “falta de compromís amb fets que podrien haver trencat l’ordre constitucional espanyol”. El magistrat –que ja va retirar al desembre del 2017 una primera euroordre quan Puigdemont era a Bèlgica-- evita d’aquesta manera un possible extradició que contradigui la base de la seva instrucció (construïda a l’entorn del delicte de rebel·lió) i que generi un judici a dos nivells contra la cúpula del ‘procés’.

Summary: La Fiscalia s’oposa a l’alliberament provisional dels nou presos del procés


Les obres de connexió del TramBesòs i el Trambaix per l'avinguda Diagonal costaran uns 100 milions d'euros. Així ho ha anunciat aquest divendres al matí en declaracions a Catalunya Ràdio la regidora de Mobilitat de l'Ajuntament de Barcelona, Mercedes Vidal. Segons la regidora, la voluntat del govern municipal és que la inversió l'assumeixi l'Ajuntament i que la previsió és que les obres es realitzin durant aquesta legislatura. Vidal ha explicat que és una obra complexa, que implica nou municipis i que s'haurà de fer un gran treball tècnic. En aquest sentit, la regidora de Mobilitat ha dit que hi ha un gran equip de tècnics avaluant la viabilitat d'aquest projecte que ha de suposar una millora en el servei del transport públic, segons ha apuntat. Mercedes Vidal ha assegurat que es treballarà amb totes les administracions i confia trobar una actitud col·laborativa, tot i que "res fa pensar que no sigui així", segons ha subratllat.  Els estudis previs sobre la connexió del TramBesòs i el Trambaix estan molt avançats i es preveu que estaran acabats a finals de febrer, de manera que es preveu que aquest any s'iniciï la redacció del projecte constructiu i el 2017 es puguin iniciar les obres.

Summary: L'Ajuntament de Barcelona xifra en 100 milions d'euros les obres de connexió del tramvia per la Diagonal


IQOXE ha iniciat els tràmits per presentar un ERO temporal per causa de força major com a conseqüència de l'explosió d'un dels reactors de la planta el 14 de gener. En un comunicat, l'empresa sosté que la suspensió dels contractes a l'empara d'aquesta causa ofereix "les millors garanties" per als treballadors i insisteix que l'objectiu és mantenir la plantilla. En concret, la companyia justifica la decisió per la paralització de l'activitat productiva i la necessitat d'enllestir els treballs que permetin reprendre l'activitat en una data encara per determinar. El sindicat CCOO, que ha rebutjat la proposta i ha carregat contra "l'actitud mercantilista" de l'empresa, ha avançat que l'ERO duraria un any i afectaria a tota la plantilla. (En aquesta actualització s'afegeixen les valoracions de l'empresa IQOXE) En canvi, l'empresa s'ha limitat a assegurar que, si rep el vistiplau de la Generalitat, "la direcció i el comitè d'empresa d'IQOXE negociaran i acordaran tots els extrems relatius a l'expedient, com ara el nombre de persones afectades per l'ERO temporal del total de plantilla i els períodes d'afectació", sense entrar en detalls. Aquest dijous l'empresa ha sol·licitat al Departament de Treball, Afers Socials i Famílies el reconeixement de la causa de força major. Segons IQOXE, l'executiu haurà de donar-li resposta en un termini de cinc dies.  L'empresa reitera que vol mantenir tots els llocs de treball En el comunicat, IQOXE argumenta que la presentació de l'ERO temporal es fa "amb l'objectiu d'adequar els recursos humans, materials i econòmics de la companyia fins al reinici de l'activitat garantint així tots els drets dels empleats i empleades, mentre continua vigent el requeriment de paralització d'activitats de l'empresa comunicat per l'administració". La companyia manifesta que la plantilla, com a part "indissociable de l'empresa", són imprescindibles per a portar a terme la posada en marxa de la planta d'òxid d'etilè de la Canonja i dels reactors de la planta de derivats que no es van veure afectats per la deflagració.  L'únic objectiu, afegeix l'empresa, és "la continuïtat de l'activitat i el manteniment dels llocs de treball directes i indirectes, pel qual necessita el suport i compromís dels empleats". Alhora, IQOXE garanteix que el reinici de l'activitat es farà "sota les més estrictes exigències de seguretat verificades per experts independents i autoritzades per l'administració pública pertinent". Rebuig frontal dels sindicats L'empresa va manifestar les seves intencions dimecres als representants sindicals. El secretari general de CCOO Indústria a Tarragona, José Martín, ha manifestat que rebutgen "totalment" la proposta i que, al seu parer, es tracta d'un exemple més de "l'actitud mercantilista" de la companyia. Martín ha concretat que un ERO temporal d'aquestes característiques no implica que tota la plantilla es quedi sense feina durant un any, sinó que la companyia triarà la durada i el nombre de persones que acomiadarà temporalment. Fins i tot podrien ser resolucions contractuals rotatòries, ha indicat. Amb tot CCOO ha recordat que "fa només un mes que el conseller delegat d'IQOXE va assegurar que es mantindria l'ocupació de la planta". Per Martín, la decisió no té "cap sentit" empresarial perquè a dia d'avui "tota la plantilla està treballant" en tasques de revisió i manteniment de la maquinària, i en la posada a punt de tots els elements per tornar arrencar la producció. Aproximadament són més d'un centenar d'empleats d'IQOXE, més un altre centenar d'empreses auxiliars. De fet, des de la química han reconegut que volen tornar a produir òxid d'etilè a finals de març. Un dels aspectes que neguiteja els representants dels treballadors és que IQOXE hagi presentat l'ERO temporal al·legant "causa de força major", fet que li permet evitar una negociació amb els sindicats. Tot i això, la Generalitat l'hauria d'acceptar, un extrem que Martín ha posat en dubte. En la seva opinió, amb l'explosió no es donen els supòsits per aplicar aquesta figura, sinó que caldria, per exemple, un fenomen meteorològic molt potent que impedís l'activitat de la planta durant molt temps. El representant sindical ha assegurat que no entenen ni comparteixen les intencions d'IQOXE i que batallaran perquè no s'apliqui.

Summary: ACTUALIZACIÓ:IQOXE inicia els tràmits per presentar un ERO temporal per "força major" fins a la represa de l'activitat